Sammenfattende rapport om drikkevandskvaliteten i EU baseret på medlemsstaternes rapporter for perioden 2011-2013 i henhold til artikel 13, stk. 5 i direktiv 98/83/EF

1.Indledning

Direktivet

Drikkevandsdirektivet har til formål at sørge for sikkert drikkevand. Direktivet kræver, at drikkevand skal være frit for alle former for mikroorganismer, parasitter og stoffer, som potentielt kan udgøre en fare for menneskers helbred, ved at fastsætte standarder for de mest almindelige og potentielt skadelige organismer og stoffer, som kan findes i drikkevand.

Rapporten

Medlemsstaterne er i henhold til drikkevandsdirektivet forpligtet til med regelmæssige mellemrum at kontrollere kvaliteten af det drikkevand, som leveres til forbrugere. De skal hvert tredje år indberette kontrolresultaterne til Kommissionen. Nærværende sammenfattende rapport giver et resumé af drikkevandskvaliteten i EU-medlemsstaterne i perioden 2011-2013. Den opfylder Kommissionens forpligtelse i henhold til artikel 13, stk. 5, i drikkevandsdirektivet om at undersøge medlemsstaternes rapporter og offentliggøre en sammenfattende rapport om drikkevandskvaliteten i EU hvert tredje år. De oplysninger, der er anført i nærværende rapport, dækker alle medlemsstater med undtagelse af én: Kroatien blev fritaget for den nuværende indberetningspligt, da landet kom med i EU i midten af 2013, hvilket var tæt på afslutningen af denne indberetningsperiode. Nærværende rapport er uafhængig af et arbejdsdokument om REFIT-evalueringen af drikkevandsdirektivet, som vil blive vedtaget i løbet af sidste semester af 2016.

I direktivet skelnes der mellem store og små vandforsyninger. Store vandforsyninger leverer enten mere end 1 000 m³ drikkevand om dagen i gennemsnit eller forsyner mere end 5 000 personer. Mindstekravene til vandkvalitet er de samme for både store og små vandforsyninger, men indberetningspligten gælder kun for store vandforsyninger. Derfor opsummerer nærværende sammenfattende rapport kun drikkevandskvaliteten fra store vandforsyninger.

Til trods for dette indberettede 15 medlemsstater (BE, BG, CY, ES, FR, GR, HU, IE, LU, MT, PT, RO, SE, SI, SK) også frivilligt oplysninger om små vandforsyningsområder (som forsyner mindre end 1 000 m³/dag) under dataindsamlingen. En overordnet EU-vurdering af små vandforsyningers overholdelse af kravene til drikkevand blev ikke anset for meningsfuld, da de tilgængelige data ikke var fuldt ud repræsentative for hele EU, og disse oplysninger er derfor ikke medtaget i den nuværende rapport. I henhold til de oplysninger, der er indberettet af de 15 medlemsstater, er den overordnede overholdelse i gennemsnit 98 %, og der ser ikke ud til at være alvorlige problemer. Kommissionen er dog af den opfattelse, at der er behov for yderligere oplysninger for at få et bedre billede af den præcise situation, og vil derfor se nærmere på området. Hvor medlemsstaterne indberettede yderligere oplysninger om små vandforsyninger, er disse oplysninger opsummeret som det sidste på hvert enkelt lands faktablad. Faktablade med yderligere oplysninger pr. medlemsstat er tilgængelige på webstedet for Kommissionens Generaldirektorat for Miljø. Links til nationale rapporter om drikkevand (2011-2013) på nationale hjemmesider er anført i bilag I til nærværende rapport.

Kvalitetsparametre for drikkevand

Direktivet fastsætter standarder for de mest almindelige og potentielt skadelige organismer og stoffer, som kan findes i drikkevand. I alt 48 meget vigtige parametre skal kontrolleres og afprøves med regelmæssige mellemrum. I direktivet skelnes mellem tre grupper af parametre: mikrobiologiske parametre, kemiske parametre og indikatorparametre (forklaret i detaljer i bilag I til direktivet).

De to mikrobiologiske parametre Escherichia coli og Enterococci har en parameterværdi, som kan erstattes med nul. Disse organismer bør med andre ord ikke være til stede i drikkevandet, hvis dets kvalitet og sikkerhed skal kunne garanteres.

De kemiske parametre er blevet udvalgt for deres potentielle indvirkning på menneskers helbred. Kemikalier er, udover i forbindelse med ulykker, næsten aldrig at finde i drikkevandet i koncentrationer, som kan forårsage akutte sundhedsvirkninger. Kemikalier inkluderer sporstoffer, som f.eks. arsen, nikkel og bly, andre stoffer som f.eks. cyanid eller polycykliske aromatiske kulbrinter eller nitrogenkomponenter - nitrat og nitrit. Kemikaliernes indvirkning afhænger af overskridelsesniveauet, hvor længe vandet har været udsat for kemikalierne, og den måde de påvirker menneskekroppen. Parameterværdierne er for det meste baseret på en livslang eksponering og en gennemsnitlig daglig indtagelse af to liter vand pr. person.

Indikatorparametrene angår parametre, som har indirekte relevans for drikkevandskvaliteten: de tjener som indikatorer af, at noget har ændret sig i kildevandet, rensningen eller distributionen af vandet. Når der observeres en overskridelse i denne gruppe af parametre, skal situationen undersøges nærmere og korrigeres. Selv om de fleste indikatorparametre ikke udgør en direkte trussel mod menneskers helbred, kan de måske indirekte påvirke vandkvaliteten gennem vandets udseende, smag eller lugt (og dermed forbrugerens accept deraf), eller de kan forstyrre korrekt rensning deraf, f.eks. gennem utilstrækkelig desinfektion pga. tilstedeværelsen af organiske stoffer.

Kontrolkravene er for nyligt blevet opdateret til de videnskabelige og tekniske fremskridt i form af en ændring af bilag II og III i direktivet . Med denne ændring indføres der en frivillig brug af en risikobaseret tilgang til at øge kontrol, mindske hyppighed eller til at fjerne parametre på grundlag af resultaterne af en risikovurdering. Den trådte i kraft d. 27. oktober 2015 og skal gennemføres i medlemsstaternes nationale lovgivning inden for en periode på 24 måneder.

2.Resultater på EU-niveau

Generelle oplysninger

I EU udvindes drikkevand fra mange forskellige kilder. I medlemsstaterne er de vigtigste kilder overordnet set grundvand og overfladevand (f.eks. drikkevandsdamme), som udgør henholdsvis ca. 50 % og 36 % af vores drikkevandsforsyning ( figur 1 ).